Foto: FAH

NAKON što je ministar branitelja Predrag Matić prekjučer prozvao Đuru Glogoškog za protupravno korištenje državne kuće koja je namijenjena svim 100% hrvatskim vojnim ratnim invalidima u Hrvatskoj kojima su potrebne hitne liječničke intervencije, ministar Matić primio je veći broj različitih prijetnji, rečeno je Indexu iz Ministarstva branitelja.

"Ministar Matić je od objave otkrića kako Đuro Glogoški već pet mjeseci živi u državnoj kući u Zaprešiću zaprimio, što putem sms-a, što putem e-maila, veći broj različitih prijetnji u kojima ga se prozivalo za smrt gospođe Nevenke Topalušić, samospaljivanje gospodina Damira Čakanića, imputiralo mu se da želi da ponovo strada netko od najtežih hrvatskih ratnih vojnih invalida, spominjao se kalašnjikov koji se sprema za njega, "overavanje s dva metka" i slično.



Veći broj tih prijetnji je anoniman, a ministru je poruke slao, kao što je i sam u Novom listu priznao, i jedan od vođa prosvjeda, Josip Klemm", kazali su nam.

Nove prijetnje neće prijavljivati policiji

Ipak, suprotno navodima dijela medija, iz Ministarstva branitelja poručuju kako ministar Matić nema namjeru prijavljivati nove prijetnje policiji.



"Ministar zasad nema namjeru prijavljivati nove prijetnje s obzirom na to da od samih početaka prosvjeda dobiva prijetnje, a nekoliko njih je još prije nekoliko mjeseci predao policiji, nakon čega je dobio i svakodnevnu policijsku pratnju", navode.

Tekst se nastavlja ispod oglasa

Pošiljatelji prijetnji kukavice

U odgovoru na pitanje o tome što ministar Matić misli o prijetnjama i njihovim pošiljateljima, iz Ministarstva poruku kako su za ministra "pošiljatelji tih poruka kukavice koje se kriju u masi i anonimnosti".



"Za ministra su pošiljatelji tih poruka kukavice koje se kriju u masi i anonimnosti, a poslije najčešće mole za prijem na razgovor u Ministarstvu radi rješavanja određenih statusnih problema. Također, ministar Matić za sve možebitne buduće nemile događaje odgovornim drži organizatore prosvjeda", zaključili su za Index.

Podsjetimo, danas u 12 sati u šatoru pred Ministarstvom branitelja u Savskoj 66 najavljena je konferencija šatoraša, na kojoj se očekuje istup Đure Glogoškog oko navoda da protupravno već 5 mjeseci živi u državnoj kući u Zaprešiću.

> U podne press konferencija šatoraša: Što će Glogoški reći o kući u kojoj 5 mjeseci ilegalno živi?